Temeljem članka 76. Zakona o sportu ("Narodne novine" broj 71/06, 124/10, 124/11 i 86/12, 85/15, 19/16, 98/19, 47/20 i 77/20), Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15) i članka 22., 35. i 37. Statuta Zajednice sportskih udruga i saveza Zagrebačke županije, Izvršni odbor Zajednice sportskih udruga i saveza Zagrebačke županije na 5. sjednici dana 14. srpnja 2021. godine donosi

**PRAVILNIK**

**o kriterijima za vrednovanje i odabir programa javnih potreba u sportu**

**Zagrebačke županije**

1. **OPĆA ODREDBA**

Članak 1.

Ovim Pravilnikom uređuju se kriteriji za vrednovanje i odabir Programa javnih potreba u sportu od interesa za Zagrebačku županiju (u daljnjem tekstu: Program) za koji se sredstva osiguravaju u Proračunu Zagrebačke županije.

Kriteriji za financiranje sporta na županijskoj razini donose se radi objektivnog i kvalitetnog programiranja, uvažavajući pri tome vrijednost i specifičnost svakog sporta, njegovu tehnologiju, te različitost sustava natjecanja. Time se potiče razvoj svekolikog sporta i ostvaruju ciljevi povećanja sportske kvalitete, masovnosti i interesa javnosti.

1. **KRITERIJI ZA RANGIRANJE SPORTOVA**

Članak 2.

**Osnove programskih kriterija**

Izrada kriterija, odnosno kategorizacija sportova provodi se radi kvalitetnijeg praćenja onih sportova i klubova koji svojim rezultatima, masovnošću, popularnošću i organiziranošću to zaslužuju. Razvijeniji, kvalitetniji i popularniji sportovi zadovoljit će više kriterija od onih drugih i jasno je da će ocjenjivanje sportova primjenom nekoliko kriterija doći do nekoliko kvalitativnih skupina što je osnova za daljnje programiranje i planiranje.

Sportovi koji zadovoljavaju osnovni preduvjet, članstvo u Općem savezu međunarodnih sportskih federacija (SportAccord) ili su njihove međunarodne federacije priznate od Međunarodnog olimpijskog odbora (IOC), rangiraju se ocjenjivanjem kroz deset kriterija okupljenih u tri kriterijske grupe.

Programsko planiranje radi se po klupskim selekcijama. Kategoriziranje selekcija provedeno je na temelju statusa sporta te broja kategoriziranih sportaša koji selekcije okuplja. Za kvalitetnije praćenje sportskog kluba u programu javnih potreba uz vrhunski rezultat, bitan će utjecaj imati obavezno postojanje svih dobnih kategorija unutar kluba, a koje su definirane pravilima međunarodne i nacionalne federacije sporta.

Pri programskom planiranju treba voditi računa da klubovi ili selekcije prema trenutačnoj kvaliteti prelaze u viši ili niži razred, te treba ostaviti prostora za eventualne korekcije.

Konačni rezultat primjene kriterija je kvalitetnije praćenje sportskih klubova prema kriteriju organiziranosti rada s mlađim uzrasnim skupinama, značajnije prepoznavanje i praćenje onih sportskih selekcija koji ostvaruju dobar sportski rezultat te davanje naglaska na profesionalni stručni rad u selekcijama koje udovoljavaju spomenutim kriterijima.

Samo vrh županijske sportske kvalitete ima pravo sudjelovati u ovako koncipiranom programu javnih potreba i postavljenim programskim kriterijima s obzirom da su sredstva ograničena.

Pri stručnom vrednovanju prijedloga Programa primjenjuju se **opći i posebni kriteriji.**

Članak 3.

Sportovi koji se u manje ili više značajnoj mjeri nalaze u Programu javnih potreba u sportu nisu u jednakoj poziciji. Određuju ih materijalni uvjeti, tradicija, afiniteti građana, interes tržišta i drugi čimbenici. Podjela sportova proizlazi iz realne potrebe za objektivnim praćenjem razvoja sporta, kako u Zagrebačkoj županiji i Hrvatskoj, tako i na međunarodnom planu.

**Opći kriteriji** za rangiranje spotova svrstavaju se na:

1.1. Razvijenost sporta

1.2. Javni status sporta

1.3. Sportska kvaliteta

* 1. **Razvijenost sporta**

Kriterij razvijenosti sporta polazi od njegove zastupljenosti na međunarodnoj, nacionalnoj i županijskoj razini.

Potkriteriji su:

* + 1. Broj članica u međunarodnoj federaciji ((1-5)

Do 100=1, do 130=2, do 160=3, do 190=4, >190=5

* + 1. Broj članica (klubova) nacionalnog saveza

Do 75=1, do 150=2, do 225=3, do 300=4, >300=5

* + 1. Broj članica (klubova) županijskog saveza

Do 10=1, do 20=2, do 30=3, do 40=4, >40=5 1.2.

* 1. **Javni status sporta**

Sport kao društveni fenomen ima važnu ulogu i njime se bavi veliki broj ljudi svih dobnih kategorija. Interes javnosti iskazuje se tako da ona ističe neke sportove kao popularne, a druge kao nepopularne.

Kriterij javnog statusa sporta čine slijedeći potkriteriji:

1.2.1. Interes javnosti (1, 3 i 5)

1.2.2. Tradicija sporta u Zagrebačkoj županiji, (do 30 g. = 1, >30 g. = 3, >60 g. = 5) 3

1.2.3. Olimpijski status sporta (0 i 5)

1.2.4. Važnost za nastavu tjelesne i zdravstvene kulture (1, 3 i 5)

* 1. **Sportska kvaliteta**

Osnovni kriterij Sportska kvaliteta odnosi se na sportske rezultate sportaša u Zagrebačkoj županiji, a dijeli se na tri potkriterija:

1.3.1. Broj kategoriziranih sportaša, (0 do 5) (I. kat. =6, II. kat. = 5, III kat. = 4, IV. kat. = 3, V. kat. = 2, VI. kat. = 1), (Ukupan zbroj bodova: >40 = 5, >30 = 4, >20 = 3, >10 = 2, do 10 =1, 0 = 0))

1.3.2. Ostvareni sportski rezultati u posljednje (4) godine u Hrvatskoj (1,3,5)

1.3.3. Ostvareni sportski rezultati u posljednje (4) godine u PGŽ (1,3,5)

1. **PROGRAMI SPORTSKIH ZAJEDNICA I SAVEZA**

Članak 4.

**Posebni kriteriji** utvrđuju se za svako programsko područje posebno.

1. **ZAJEDNICA SPORTSKIH UDRUGA I SAVEZA ZAGREBAČKE ŽUPANIJE**

**1. Organizacija velikih sportskih priredbi**

Zajednica športskih udruga i saveza Zagrebačke županije predlaže priredbe po gradovima i općinama Zagrebačke županije koje svojom tradicijom ili značajem zaslužuju praćenje kroz ovaj program. Gradske i općinske zajednice sportskih udruga, granski savezi svojim prijedlozima obrazlažu i argumentiraju ulazak priredbi u ovaj program.

Program obuhvaća slijedeće sportske manifestacije:

• Organizacija državnih prvenstava i završnica državnih prvenstava i kupova - posebno mlađih kategorija,

• Organizacija sportskih manifestacija na kojima sudjeluju županijske selekcije,

• Organizacije sportskih manifestacija čiji su organizatori ili suorganizatori, županijski sportski savezi, • Manifestacije i turniri sa dužom tradicijom u Zagrebačkoj županiji više od 20 godina,

• te ostali programi koje predlože gradske i općinske zajednice.

* 1. *Kriteriji za vrednovanje programa organizacije velikih sportskih priredbi*
* ravnomjerna rasprostranjenost sportskih manifestacija na prostoru Županije,
* visoka kvalitetu sudionika (sportska kvaliteta),
* što veći broj sudionika (sportaša), -
* da je manifestacija sufinancirana od jedinice lokalne samouprave.

Prihvatljivi troškovi su: najam objekta, troškovi suđenja, najam opreme za provedbu natjecanja, smještaj natjecatelja, prehrana sudionika, medicinske usluge, priznanja, pehari, diplome, medalje, razglas, redarska i zaštitarska služba, voditelj programa natjecanja, izrada pozivnica, karata, plakata i letaka.

Neizravni troškovi (komunalne usluge, uredski materijal i materijal za čišćenje, sitan inventar, bankarske usluge, režijski troškovi, telefon, pošta i internet) nastali kao posljedica pripreme i provedbe programa priznaju se do najviše 20 % ukupno odobrenog iznosa financiranja.

Iz sredstava za javne potrebe u sportu osigurava se samo dio sredstava za provedbu Programa. Ostatak potrebnih financijskih sredstava za provedbu Programa osigurava se iz drugih izvora odnosno od vlastitih aktivnosti u ostvarivanju prihoda.

Sredstva se osiguravaju za osnovne organizacijske troškove i korištenje sportskih objekata.

**2. Manifestacije od posebnog značaja za Zagrebačku županiju**

Program podržava: velike međunarodne priredbe (nastupi sportaša iz više zemalja – jači međunarodni status) i iz kalendara međunarodnih sportskih federacija.

*2.1. Kriteriji za vrednovanje programa manifestacije od posebnog značaja za Zagrebačku županiju*

* međunarodni karakter,
* visoka kvalitetu sudionika (sportska kvaliteta),
* da je manifestacija sufinancirana od jedinice lokalne samouprave.

Sredstva se osiguravaju za osnovne organizacijske troškove i korištenje sportskih objekata.

**3. Nagrade za sportske rezultate**

Posebna pozornost poklanja se tradicionalnoj priredbi proglašenja najboljih sportaša Zagrebačke županije.

Za vrhunske sportske rezultate nagrađuju se:

- najbolje ekipe,

- momčadi,

- sportašice i sportaši,

- treneri i djelatnici,

- te svi oni koji su najuspješnije predstavljali sport Zagrebačke županije.

Kriteriji za vrednovanje programa nagrade za sportske rezultate utvrđeni su u Pravilniku o izboru i proglašenju najuspješnijih sportaša i sportskih djelatnika Zagrebačke županije.

Sredstva se osiguravanju za nagrade sportašima i osnovne organizacijske troškove.

**4. Stipendije sportaša**

Vrhunskim sportašima u pojedinačnim sportovima osiguravaju se sportske stipendije temeljem Pravilnika o kategorizaciji sportaša i u okvirima odluka Hrvatskog olimpijskog odbora, sukladno Odluci o uvjetima i načinu plaćanja naknada vrhunskim sportašima Zajednice športskih udruga i saveza Zagrebačke županije i raspoloživim sredstvima proračuna.

Sportske stipendije isplaćuju se za 12 mjeseci tijekom godine, a iznose:

* 2.000,00 kn za 1. kategoriju,
* 1.200,00 kn za 2. kategoriju,
* 600,00 kn za 3. kategoriju.

**5. Skrb o perspektivnim sportašima**

Program podržava perspektivne sportaše za koje se ocijeni da u tekućem olimpijskom ciklusu imaju izglede za vrhunske sportske rezultate.

Program predviđa angažman vrsnih domaćih trenera, ako se ocijeni da to određenom sportu može donijeti kvalitativni pomak u radu s najperspektivnijim sportašima.

*5.1. Kriteriji za program skrb o perspektivnim sportašima*

Potrebno je navesti:

* imena i prezimena perspektivnih športaša mlađih od 18 godina,
* njihove najkvalitetnije rezultate u protekle četiri godine,
* listu od 9 perspektivnih sportaša u Zagrebačkoj županiji.
* okvirni program pripremu i natjecanja za 2022. godinu uz procjenu troškova,

Pripreme perspektivnih sportaša podrazumijevaju redovan proces treninga ili posebni program izvan redovnog procesa koji može biti u okviru kluba, županijske selekcije, nacionalne selekcije i sl., što ovisi o specifičnosti svakog športa.

**6. Program školovanja i usavršavanja stručnih kadrova za potrebe sporta**

Program se provodi u skladu s potrebama gradskih i općinskih zajednica i sportskih saveza koji predlažu sudionike za savjetovanja, seminare, tečajeve i dr.

Školovanje za zvanje višeg sportskog trenera provodi se po programu usklađenim sa Kineziološkim fakultetom Sveučilišta u Zagrebu, a zvanja trenera stječu se putem tečaja sa obrazovnim centrom Hrvatske olimpijske akademije pri Hrvatskom olimpijskom odboru, odnosno Zakonom nadležnih institucija.

*6.1. Kriteriji za program školovanja i usavršavanja stručnih kadrova za potrebe sporta*

Potrebno je navesti:

* program školovanja stručnih kadrova za potrebe športa za 2022. godinu,
* imena i prezimena potencijalnih korisnika programa, vrstu programa,
* procjenu ukupnih troškova programa školovanja za 2022. godinu.

**7. Međunarodna natjecanja**

Poštujući osobit interes javnosti, i to ne samo sportske za ovu programsku namjenu, putem kriterija se raspodjeljuju sredstva na:

a) službena europska klupska natjecanja,

b) međunarodna natjecanja selekcija i pojedinaca u pojedinačnim sportovima, u kojima se sufinanciraju nastupi pojedinaca i selekcija iz prve tri kategorije, iznimno i četvrte, te perspektivni sportaši.

Prioritet se daje vodećim sportskim klubovima od posebnog interesa za Zagrebačku županiju.

*7. 1.* *Kriteriji za vrednovanje programa manifestacije od posebnog značaja za Zagrebačku županiju*

- način stjecanja prava nastupa na završnicama PH,

− broj izlučnih, eliminacijskih ili kvalifikacijskih natjecanja koja prethode državnom ili međunarodnom takmičenju,

− izboren nastup na završnicama PH,

− broj sudionika i sustav natjecanja,

− broj dana održavanja natjecanja,

− broj osoba na natjecanju (sportaša, trenera i pratitelja).

Kopiju prijave ili odluke o odustajanju, savez ili klub dužan je dostaviti Zajednici istovremeno kad i sportskoj federaciji. Županijski sportski savezi raspoređivati će svojim članicama sredstva iz ovog programa pridržavajući se odredbi točke 7. ovog pravilnika, koje će sredstva utrošiti za potrebe kotizacije, prijevoza, smještaja i prehrane za vrijeme sudjelovanja na natjecanju. Savezi mogu primjenjivati svoje dodatne kriterije koji proističu iz specifičnosti pojedinog sporta.

**8. Djelovanje županijskih sportskih saveza (granski savezi)**

Županijski granski sportski savezi realiziraju programe u svojoj nadležnošću i unutar djelokruga koji im propisuje članak 46. Zakona o sportu. Županijski sportski savezi potiču i promiču razvoj sporta, usklađuju djelatnosti udruga - članica saveza, organiziraju i provode natjecanja, skrbe o stručnom radu i provode ostale operativne zadaće u skladu sa zakonom i pravilima nacionalnog sportskog saveza.

U programu javnih potreba u sportu Zagrebačke županije osiguravaju se sredstva za:

1. Nogometni savez Zagrebačke županije,
2. Rukometni savez Zagrebačke županije,
3. Košarkaški savez Zagrebačke županije,
4. Karate savez Zagrebačke županije,
5. Teniski savez Zagrebačke županije,
6. Stolnoteniski savez Zagrebačke županije,
7. Taekwondo savez Zagrebačke županije,
8. Kuglački savez Zagrebačke županije,
9. Šahovski savez Zagrebačke županije,
10. Odbojkaški savez Zagrebačke županije,
11. Motociklističku zajednicu Zagrebačke županije,
12. Skijaški savez Zagrebačke županije,
13. Športsko ribolovni savez Zagrebačke županije,
14. Judo savez Zagrebačke županije,
15. Streljački savez Zagrebačke županije,
16. Hrvački savez Zagrebačke županije,
17. Akrobatski rock 'n roll savez Zagrebačke županije,
18. Automobilističku zajednicu Zagrebačke županije i
19. Pikado savez Zagrebačke županije.

8.1. Kriteriji za vrednovanje programa

Granski sportski savezi temeljem utvrđenih zajedničkih kriterija, daju prijedlog programa svog saveza. S obzirom na specifičnost sportova (momčadski, individualni), svaki savez može uz zajedničke kriterije imati i vlastite kao korektivni faktor.

Savezi daju ukupan program svog sporta (s time da određuju prioritete).

Seniorska ekipa treba se natjecati u rangu višem od županijskog.

Treba imati:

* trenera sa programom rada i sa stručnom kvalifikacijom.
* najmanje tri termina za održavanje treninga.
* najmanje dvije ekipe u mlađim dobnim skupinama (juniori, kadeti, mlađi kadeti ili limači).

Glede sufinanciranja programa sportskih klubova s pojedinih planskih pozicija, sportski programi dijele se prema kriteriju kvalitete. Unutar te podjele razlikuje se vrhunski sport od kvalitetnog sporta nacionalne, međužupanijske, županijske ili gradske razine i sl.

**9**. **Izrada monografije ZŠU i SZŽ**

Zajednica športskih udruga i saveza Zagrebačke županije 2022. godine slavi 25. godina postojanja. Povodom obilježavanja ove obljetnice Zajednica športskih udruga i saveza Zagrebačke županije izdati će monografiju.

U proces pripreme i izrade monografije uključene su sve gradske sportske zajednice, njih devet te općinske zajednice i granski savezi.

Sredstva za izradu i tisak monografije su osigurana u Programu javnih potreba u sportu.

# 10. Dodatni programi

# Ukoliko se tijekom godine utvrdi da planirana sredstva za realizaciju pojedinih programa nisu dovoljna, ovisno o značaju i vrijednosti programa, ostavlja se mogućnost revalorizacije programa. Odluku o financiranju dodatnih programa donosi Izvršni odbor Zajednice športskih udruga i saveza Zagrebačke županije.

# Sredstva se osiguravaju za osnovne organizacijske troškove i korištenje sportskih objekata.

**11. Liječnički pregledi sportaša**

Osiguravaju se sredstva za redovite liječničke preglede sportaša, a sredstva će se doznačavati gradskim sportskim savezima na temelju njihovih zahtjeva, a prema broju registriranih sportaša.

1. **ZAVRŠNE ODREDBE**

Sredstva za provedbu Programa osiguravaju se u proračunu Zagrebačke županije na poziciji Javnih potreba u sportu za svaku proračunsku godinu posebno.

Povjerenstvo za vrednovanje programa javnih potreba u sportu Zagrebačke županije razmotriti će i ocijeniti prijave koje su ispunile formalne uvjete sukladno kriterijima koji su propisani Javnim pozivom, te izraditi prijedlog programa s planom raspodjele sredstava po programskim djelatnostima i programskim područjima odnosno korisnicima.

Konačni prijedlog programa i plana raspodjele sredstava utvrđuje Izvršni odbor Zajednice i prosljeđuje ga Skupštini Zajednice.

Ako po donošenju ovog pravilnika Zagrebačke županija odluči financirati dodatna programska područja navedena u Prijedlogu programa javnih potreba u sportu ZŽ Izvršni odbor Zajednice formirat će dodatne posebne kriterije kojim će regulirati vrednovanje i odabir programa. Tako usvojeni kriteriji biti će javno objavljeni.

Predsjednik

Vladimir Bregović, ing. građ.